Murabbiy: Ruslan Chagayev ukrainalik Vladimir Klichkoni yengishga tayyor

Butunjahon boks assotsiatsiyasi (WBA) versiyasiga ko‘ra superog‘ir vaznda “muntazam” jahon chempioni o‘zbekistonlik Ruslan Chagayevda uchta chempionlik unvoni sovrindori ukrainalik Vladimir Klichkoni yengish uchun hamma imkoniyat bor. Bu haqda Chagayevning murabbiyi, Rossiya promouterlik kompaniyalaridan biri vakili Pedro Dias ma’lum qildi, deb yozadi “TASS”.

“Chagayev — buyuk bokschi va ajoyib odam, — dedi Dias. — Ruslan — juda tartibli sportchi, u har kuni haqiqiy chempionligini isbotlashga intiladi. U superog‘ir vaznda har qanday unvon sovrindori bilan jang qilishga tayyor va bu jangni kelajakda Klichkoga qarshi o‘tkazishi mumkin. Umuman olganda, Ruslan har qanday bokschini yengishi mumkin, chunki u ajoyib formada”.
Chagayev Klichko bilan 2009-yil 20-iyunda Germaniyaning Gelzenkirxen shahrida uchrashib, yutqazgan edi. O‘ninchi raund boshlanishidan oldin o‘zbekistonlik bokschining sekundantlari jangni to‘xtatgan edi.